সৈয়দ আবুল হোসেনের দাবি, পদ্মা সেতু প্রকল্পে একটি অসত্য ও বায়বীয় অভিযোগের ভিত্তিতে বিশ্বব্যাংক যখন প্রকল্পের কাজ বিলম্ব করার কৌশল অবলম্বন করল, ঠিক তখনই মহাজোট সরকারের শরিক দলের নেতা সাবেক রাষ্ট্রপতি জনাব হুসেইন মুহাম্মদ এরশাদ পত্রিকায় বিবৃতির মাধ্যমে আমাকে পদত্যাগ করার পরামর্শ দিলেন। জোট সরকারের আরেক নেতা জনাব রাশেদ খান মেনন একই সুরে কথা বললেন। এ সময়ে আমাদের দলের, আওয়ামী লীগের এক শ্রদ্ধাভাজন নেতা এ মর্মে পরামর্শ দিলেন যে, পদ্মা সেতুর কর্মকন্ডের সঙ্গে জড়িতরা সকলেই স্বচ্ছতার স্বার্থে স্ব স্ব পদ থেকে অন্য পদে চলে যেতে পারেন। এমন একটি মুহূর্তে একজন সম্পাদক ও কতিপয় সুধীজন টকশো’তে দেশের বৃহত্তর স্বার্থে আমার পদত্যাগের পরামর্শ রাখলেন। এরকম একটি মুহূর্তে আমি স্বেচ্ছায় পদত্যাগের সিদ্ধান্ত নিলাম এবং পদত্যাগ করলাম। কিন্তু যখনই পদত্যাগ করলাম তখন অনেকেই উল্টো কথা বলতে শুরু করলেন। আমি দোষী না হলে কেন পদত্যাগ করলাম? অত্যন্ত শ্রদ্ধাভাজন একজন সংবিধান প্রণেতা এবং আইন বিশেষজ্ঞ আমার পদত্যাগের পর আমাকে বললেন, অসত্য অভিযোগে আমার পদত্যাগ করা সমীচীন হয় নি। আজ পাঠকের কাছে, দেশবাসীর কাছে, দেশের সাংবাদিক বন্ধুদের কাছে আমার জানতে ইচ্ছে হয় পদত্যাগ করে আমি কি ভুল করেছিলাম? সেদিন পদ আঁকড়ে থাকলে, আমার সম্পর্কে আপনারা কী ধারণা করতেন? চূড়ান্ত বিচারে যখন আমি নির্দোষ প্রমাণিত হব, বিশ্বব্যাংকের কর্মকর্তাদের সিদ্ধান্ত ভুল প্রমাণিত হবে, তখন আপনাদের ভূমিকা কী হবে? বিশ্বব্যাংকের পক্ষে অনেক সুধিজনও কথা বলেছিলেন। তখন তাদের মনোভাব ও করণীয় কী হবে? অনেকেই আমাকে পরামর্শ দিয়েছেন বিশ্বব্যাংকের বিরুদ্ধে অভিযোগ দাখিল করতে, মানহানির মামলা করতে। আমার দ্বারা এ কাজ করা সম্ভব নয়, কখনো সম্ভব হবে না। ব্যক্তি জীবনে আমি একজন সাধারণ মানুষ। ছোটবেলা থেকে আদর্শ ও নৈতিকতার মধ্য দিয়ে বড় হয়েছি। পারিবারিক মূল্যবোধ আমার কাজের নিবিড় সঙ্গী। নিজের অধ্যবসায়, চেষ্টা, নিষ্ঠা, কঠোর শ্রম, আন্তরিকতা ও সততার মাধ্যমে নিজেকে আজকের অবস্থানে প্রতিষ্ঠিত করেছি। স্কাইলাস বলেছেন, “কথা ও কাজে সততাই চরিত্রের মেরুদন্ড।” কথা ও কাজে সততা বজায় রেখে আমি বড় হয়েছি। কাউকে প্রতারিত করে, কাউকে বঞ্ছিত করে, কাউকে কষ্ট দিয়ে আমি কিছু অর্জন করি নি। আমি মনে করি, বিনা পরিশ্রমে যা অর্জিত হয়, তা দীর্ঘস্থায়ী হয় না। আমি কষ্ট করে, সৎ পথে সম্পদ অর্জন করেছি। মানুষ, সমাজ ও দেশের উন্নয়নে নিবেদিত হয়ে দায়িত্ব পালন করেছি। ব্যক্তি ও রাষ্ট্রীয় জীবনের কর্মকাণ্ডে স্বচ্ছতা, জবাবদিহিতা ও সততা নিশ্চিত করে কাজ করেছি। আমি আমার কর্মজীবনকে স্বচ্ছতা ও জবাবদিহিতার মধ্যে গড়ে তুলেছি। আমি স্বচ্ছতা ও জবাবদিহিতায় বিশ্বাসী একজন পরিচ্ছন্ন মানুষ। কোনোদিন, কোনো অন্যায়কে, অবৈধ কাজকে প্রশ্রয় দেইনি। সরকারি নিয়ম-কানুন, বিধি-বিধান ভঙ্গ করে কোনো নথিতে সাক্ষর করিনি। কারও কোনো কাজে হস্তক্ষেপ করিনি। কাউকে প্রভাবিত করার চেষ্টা করিনি। কাউকে কোনো বিশেষ সুবিধা পাইয়ে দিতে কোনো উদ্যোগ নেইনি। আমার শিক্ষাজীবন যেমন ছিল পরিচ্ছন্ন, তেমনি যখন ব্যবসা করেছি তখনও আমার সুনাম ছিল সুবিদিত। রাজনীতি করতে এসে জনপ্রতিনিধি বা এমপি নির্বাচিত হওয়া এবং মন্ত্রী নিযুক্ত হওয়ার পর থেকে আলোচনা, সমালোচনা এবং মিডিয়ার অতিরিক্ত বাড়াবাড়ি পরিলক্ষিত হয়েছে। জানি না, এটা দেশের রাজনীতির খেলা কিনা; বা একে রাজনীতির অপসংস্কৃতি বলা যায় কিনা!